
Σάββατο, 14 Νοεμβρίου 2026

ΔΕΛΤΙΟ ΤΥΠΟΥ
Επακούμβηση πλοίων στον Πειραιά – Απώλεια άγκυρας Ε/Γ-Ο/Γ πλοίου στον Πειραιά – Πτώση οχήματος στη θάλασσα στο Ρίο

Τις μεσημβρινές ώρες χθες, ενημερώθηκε η Λιμενική Αρχή του Τζελέπη για περιστατικό επακούμβησης ενός εφοδιαστικού δεξαμενοπλοίου (Δ/Ξ), ελληνικής σημαίας, σε ένα ρυμουλκό (Ρ/Κ) πλοίο, ελληνικής σημαίας, στην περιοχή του Ξαβερίου στο λιμάνι του Πειραιά. Συγκεκριμένα, το Δ/Ξ κατά τη διαδικασία απομάκρυνσής του, μετά από εφοδιασμό καυσίμων σε κρουαζιερόπλοιο, επακούμβησε στην αριστερή πλευρά του ελλιμενισμένου Ρ/Κ λόγω δυσλειτουργίας του χειριστηρίου γέφυρας. Από το Α’ Λιμενικό Τμήμα Τζελέπη του Κεντρικού Λιμεναρχείου Πειραιά, συνελήφθη ο πλοίαρχος του Δ/Ξ για παράβαση του άρθρου 225 παρ. 1, 2 του Κ.Δ.Ν.Δ. «Παράβαση κανονισμού προς αποφυγή συγκρούσεων» σε συνδυασμό με το άρθρο 28 του Π.Κ. «Αμέλεια». Επιπλέον, απαγορεύτηκε ο απόπλους των δύο πλοίων, ενώ κατόπιν προσκόμισης βεβαιωτικών επιθεώρησης από τους νηογνώμονες που τα παρακολουθούν, τους επετράπη ο απόπλους. Από το περιστατικό δεν αναφέρθηκε τραυματισμός και δεν προκλήθηκε θαλάσσια ρύπανση.

*****
Τις πρωινές ώρες σήμερα, ενημερώθηκε η Λιμενική Αρχή του Τζελέπη, από τον πλοίαρχο του επιβατηγού-οχηματαγωγού (Ε/Γ-Ο/Γ) πλοίου «ΚΙΣΣΑΜΟΣ» N.Π. 12247 ότι κατά τη διάρκεια χειρισμών πρόσδεσης του πλοίου στο λιμάνι του Πειραιά απώλεσε τον κορμό της αριστερής του άγκυρας. Το πλοίο κατέπλευσε με ασφάλεια με 978 επιβάτες, 135 ΙΧΕ, 58 φορτηγά, 3 λεωφορεία και 19 δίκυκλα. Από το Α Λιμενικό Τμήμα Τζελέπη του Κεντρικού Λιμεναρχείου Πειραιά απαγορεύτηκε ο απόπλους του Ε/Γ-Ο/Γ μέχρι την προσκόμιση σχετικού βεβαιωτικού από τον αναγνωρισμένο οργανισμό που παρακολουθεί το πλοίο.

*****
Τις πρώτες πρωινές ώρες σήμερα, ενημερώθηκε η Λιμενική Αρχή του Ρίου από στελέχη της ΕΛ.ΑΣ. για τον εντοπισμό ημιβυθισμένου Ι.Χ.Ε οχήματος με τον οδηγό εντός αυτού στη θαλάσσια περιοχή Αγίου Βασιλείου. Άμεσα, στο σημείο μετέβησαν στελέχη Λ.Σ.-ΕΛ.ΑΚΤ., ασθενοφόρο όχημα του ΕΚΑΒ και όχημα της Πυροσβεστικής Υπηρεσίας. Ο 73χρονος ημεδαπός, είχε εξέλθει με τη συνδρομή στελεχών ΕΛ.ΑΣ. και αφού εξετάστηκε από το πλήρωμα του ΕΚΑΒ, διαπιστώθηκε ότι δεν έχρηζε μεταφοράς σε νοσοκομείο. Το όχημα ανελκύθηκε με μέριμνα του ιδιοκτήτη του, ενώ από το περιστατικό δεν παρατηρήθηκε θαλάσσια ρύπανση.

Πέμπτη, 12 Νοεμβρίου 2026



ΔΕΛΤΙΟ ΤΥΠΟΥ

Πτώση οχήματος στη θάλασσα στη Σαμοθράκη – Προσάραξη Ι/Φ σκάφους στο Λαύριο – Διακομιδές ασθενών



Τις πρωινές ώρες χθες, ενημερώθηκε η Λιμενική Αρχή της Σαμοθράκης για πτώση ενός Ι.Χ.Ε. οχήματος στη θαλάσσια περιοχή του λιμένα Καμαριώτισσας της νήσου Σαμοθράκης. Αμέσως, στο σημείο μετέβησαν στελέχη της οικείας Λιμενικής Αρχής, τα οποία εντόπισαν το όχημα εντός της θάλασσας, χωρίς επιβαίνοντες. Στη συνέχεια, το όχημα ανελκύστηκε στην ξηρά με τη συνδρομή γερανοφόρου οχήματος και δύο (02) αυτοδυτών. Από το περιστατικό δεν αναφέρθηκε τραυματισμός και δεν παρατηρήθηκε θαλάσσια ρύπανση.



*****



Τις βραδινές ώρες χθες, ενημερώθηκε η Λιμενική Αρχή του Λαυρίου για περιστατικό προσάραξης ενός ιστιοφόρου (Ι/Φ) σκάφους στην παραλία «ΠΟΥΝΤΑΖΕΖΑ». Αμέσως, στο σημείο μετέβησαν στελέχη Λ.Σ.-ΕΛ.ΑΚΤ. της οικείας Λιμενικής Αρχής, τα οποία εντόπισαν το Ι/Φ σκάφος, σημαίας Τουρκίας προσαραγμένο σε αμμώδη ακτή, με μοναδικό επιβαίνοντα έναν 36χρονο αλλοδαπό (υπήκοο Τουρκίας), καλά στην υγεία του. Στη συνέχεια, στο σημείο μετέβη το ιδιωτικό σκάφος «ΣΗ ΣΟΣ 1» Τ.Λ. 325, με τη συνδρομή του οποίου το Ι/Φ αποκολλήθηκε και οδηγήθηκε στο λιμένα του Λαυρίου, όπου προσέδεσε με ασφάλεια. Από το Κεντρικό Λιμεναρχείο Λαυρίου που διενεργεί την προανάκριση, απαγορεύτηκε ο απόπλους του Ι/Φ σκάφους, μέχρι την προσκόμιση βεβαιωτικού αξιοπλοΐας από τον νηογνώμονα που το παρακολουθεί, ενώ από το συμβάν δεν διαπιστώθηκε θαλάσσια ρύπανση.



*****



Με μέριμνα του Κέντρου Επιχειρήσεων του Λιμενικού Σώματος - Ελληνικής Ακτοφυλακής πραγματοποιήθηκαν, οι παρακάτω διακομιδές ασθενών, οι οποίοι έχρηζαν άμεσης νοσοκομειακής περίθαλψης:

-54χρονου, από το λιμάνι της Ερεικούσας προς το λιμάνι της Κέρκυρας, με Ναυαγοσωστικό (Ν/Γ) σκάφος Λ.Σ.- ΕΛ.ΑΚΤ. και 

-63χρονης, από το λιμάνι του Πισαετού Ιθάκης προς το λιμάνι της Σάμης Κεφαλληνίας, με Περιπολικό σκάφος Λ.Σ.- ΕΛ.ΑΚΤ..

